## La Conselleria d’Interior afirma que el CECOPI no es va suspendre en cap moment des de les 17:00 hores que es va crear la vesprada del 29 d’octubre

*** Els tècnics i organismes presencials en el Centre de Coordinació d’Emergències de l’Eliana van romandre permanentment analitzant l’evolució de l’emergència**

La Conselleria de Justícia i Interior afirma que el CECOPI es va crear a les 17:00 hores el 29 d’octubre i no es va suspendre en cap moment durant tota la vesprada i nit que va estar gestionant les pluges i riuades que s’estaven produint en la província de València.

La consellera de Justícia i Interior, Salomé Pradas, va convocar la formació del CECOPI a les 17:00 hores en el Centre de Coordinació d’Emergències de l’Eliana, en el qual van participar els organismes que formen part d’este centre operatiu, bé de manera presencial o telemàtica.

Alguns representants dels organismes que estaven connectats per videoconferència eren els que pertanyien a l’AEMET, a la Confederació Hidrogràfica del Xúquer i a la Delegació del Govern a la Comunitat Valenciana, entre altres.

Davant la crítica que han llançat fonts de l’AEMET que el CECOPI es va suspendre de les 18:00 hores a les 19:00 hores, la Conselleria afirma que és fals que s’interrompera i que va romandre actiu durant tot el temps. Les persones que estaven de manera presencial en el Centre de Coordinació Autonòmic van fer un seguiment permanent i una recopilació de dades i informació contínua.

La Conselleria qualifica de sorprenent que precisament una de les entitats que no estava físicament en el Centre de l’Eliana s’atrevisca a dir que CECOPI es va suspendre quan en tot moment es va estar atenent la gravetat de la situació.

A partir de les 18:00 hores, el CECOPI gestionava la situació de l’embassament de Forata. Des d’Emergències es va enviar l’avís als municipis afectats pel possible trencament de l’embassament i es mantenia contacte fluid amb la Confederació Hidrogràfica del Xúquer analitzant l’evolució de l’embassament de Forata i preveient els escenaris que podien ocasionar-se.

La Conselleria insta l’AEMET que se cenyisca a les seues funcions competencials i emeta informacions que responguen a la rigorositat que requerix la gestió de la pitjor catàstrofe natural que ha assolat la Comunitat Valenciana.

Fecha: 16/11/2024